钦定古今图书集成/理学汇编/学行典/第132卷 > 徐三重庸斋日记 > 《寅斋后记》前人
## 钦定古今图书集成/理学汇编/学行典/第132卷 > 徐三重庸斋日记 > 《寅斋后记》前人

洪武二年春，濂以总修《元史》，被召来京。然史事贵严，
诏命礼部统之，设局分科，限绝外内，将以日视其成。
当是时，尚书槁城崔公恒往来乎局中，濂因稔知公
之为人。公盖名亮，字宗明。翼翼祗慎，遇事若临深渊。
方今皇上受天明命，抚有万邦，日崇大礼，以修天神
地祇人鬼之祀，凡牲醴之丰，祝号之雅，器币之节，燔
告之严，皆命公典之。公精白一心，上承休德，夙兴夜
寐，敬畏弗懈。君子以谓国家自建礼官，其莅事严恪，
未有逾于公者。公犹以为未足，且以“寅”名斋，请濂记
之。夫寅者，敬之谓也。敬固无所不在，而验之于祠飨
为尢宜。方其齐明盛服，以交神明，灵飙回薄，如将见
之于斯时也，志定神一，曾有邪思之可干者乎？苟以
之奉亲，以之事君，以之修身，以之治人，其心常弗变焉，其有不获其道者乎？始之终之，何莫不由于敬也。
能由于敬，则成己成物之功，其又有不致其极者乎？
昔者舜命伯夷典三礼，其训之有曰：“汝作秩宗，夙夜
惟寅，直哉惟清。”说者谓即敬以直内之义也。今公所
居《尚书》之官，古之秩宗也；所主天神地祇人鬼之祀，
古之三礼也。其委任之重且专也盖如此。然而皇上
神圣，端居穆清，畏天勤民，无一息之或闲，固已度绝
于帝舜矣。公之精白一心，上承休德，其可不以伯夷
自勖者乎？此公所以名斋以寅之意也。虽然，修德莫
若敬，德日以崇则位日以尊，理之常也。他日位于三
孤，寅亮天地，以弼于一人，濂又乌能无望于公乎？公
如有取于濂言，非惟无愧于兹轩，亦且有昭于名若
字者矣。华相先生既为公发明“敬怠”之说，殆无馀蕴，
庸敢掇其绪馀，以为后记云。